khistorydata/jeongjo-sjw-relations huggingface dataset:
정조 19년
乙卯正月十七日辰時上詣壽靜殿惠慶宮加上尊號玉冊印親進入侍時行都承旨洪明浩行左承旨洪義榮右承旨李晩秀左副承旨洪仁浩右副承旨李益運同副承旨姜彝正假注書徐俊輔趙台榮記注官金良倜記事官吳泰曾一提學沈煥之檢校直提學徐有防徐鼎修金載瓚一直提學徐龍輔原任直閣尹行恁檢校直閣徐榮輔南公轍檢校待敎徐有榘以次侍立上具遠遊冠絳紗袍乘輿出永淸門詣慕次前降與御慕次上曰在班諸大臣使之入侍可也俊輔承命出傳領議政洪樂性領府事蔡濟恭領敦寧兪彦鎬左議政金履素判府事金憙右議政李秉模以次進前奏曰今日日氣淸朗慶禮將成群下歡忭之忱曷其有極第早朝動駕勞動旣多聖體若何上曰今當慶祝之辰連日動駕諸節反復勝矣樂性曰伏承玉音比昨差勝臣不勝萬幸矣且數昨以來陰寒之餘今日益復淸明臣以爲聖孝所感矣上曰領府之逐日入來能無勞憊乎濟恭曰當此歡欣慶祝之日他未暇顧故餘不知之矣上曰領府筋力可畏矣今番都提擧領相所當爲之而反以領府爲之者意蓋此也上曰今者特召卿等者有所問議者故耳今日卽無前慶會之辰也而言念八域民生不可無施惠之擧卿等思所對揚之方可也樂性等曰前秋恩澤實是罕古曠絶之惠似無更加施惠之道矣上曰如此吉慶之時不可無別般惠民之道卿等於筵退後思所可施之典可也上曰奉朝賀何不入庭耶樂性曰聞在外班而姑不入庭云矣上曰入侍事傳諭俊輔承命出與奉朝賀金鍾秀偕入進伏上曰卿何不入參於上冊之班耶鍾秀曰謹聞奉朝賀之任只參朝與賀之班故不敢入參於上冊之班矣上曰今此慶禮實與朝賀少無異同則何可不參耶仍卽參班可也上曰先朝丁卯年特以尊年之義果有加資之典而今也則昨年先以廣慶之意有竝士庶加資之命而顧今金玉遍滿此不可不念且今六十一歲人若竝許加資則冒年之弊雖不大段金玉尤當遍滿只以文蔭武許令加資而其中亦以文之侍從蔭之牧府武之防禦爲定限則卿等之意果何如耶各陳意見可也樂性曰聖敎誠果然矣金玉實爲夥多士庶固不可許之就文蔭武中亦以此定限實合事宜矣濟恭曰顧今耆社之數亦爲夥然矣是年之稀貴更無仰達第此後如此之慶歲未知幾回勢不可每許加資只於朝官中定限許資似好矣彦鎬等曰領相所奏好矣鍾秀曰臣於在鄕時雖閭巷愚民擧皆知以爲陞資矣上曰此則渠輩之妄度耳秉模曰是年之稀貴卽群下歡忭顒祝之日也其在貴是年之道其所加資之典許令遍及於士庶之地恐似好矣濟恭曰未知此後如此之慶年幾次回還則其在姑靳待後之道斷不可遍許矣樂性曰此後吉慶連年有之則留有餘之惠常若不足眞爲祝慶之道矣上曰卿言甚好當依此爲之矣仍命樂性等先退上曰都承旨許遞前望單子入之待下批牌招先入侍後謝恩出榻敎上冊印時至通禮啓請出次上出次通禮啓請執圭上執圭詣月臺就板位北向立通禮啓請再拜上行再拜禮都監都提調以下及在位百官亦行拜禮引儀引都監都提調蔡濟恭陞就簷階下西向立通禮啓請跪搢圭上跪搢圭奉冊官入詣案前捧冊函出跪授蔡濟恭濟恭跪受以授近侍近侍傳捧西向跪進上親受近侍對擧以授尙傳尙傳東向跪受還置於案奉印官入詣案前捧印盝出跪授蔡濟恭濟恭跪受以授近侍近侍傳捧西向跪進上親受近侍對擧以授尙傳尙傳東向跪受還置於案通禮啓請執圭俯伏興再拜上執圭興行再拜禮訖通禮導詣祗迎位上詣祗迎位西向立尙傳各捧冊印以出上祗迎訖通禮跪告禮畢上釋圭乘輿上曰印案差備官洪復榮洪爀事過後拿處出榻敎駕出明政門由靑陽門入拱辰門詣壽靜門外降輿入小次仍入壽靜門內有頃上出壽靜門還御小次命書傳敎曰慈殿親上冊寶時對擧承旨李晩秀洪仁浩竝加資又命書傳敎曰景慕宮親上冊印時對擧承旨洪義榮姜彝正竝加資又命書傳敎曰慈宮親上冊印時對擧承旨金履翼李益運竝加資上曰行左副承旨金履翼行右副承旨李益運同副承旨姜彝正格例所在有難行公竝許遞前望單子入之待下批牌招先入侍後謝恩出榻敎上曰承旨以李相璜南公轍李儒慶頒布可也賤臣承命出分付上曰承旨許遞人令該曹口傳付軍職使之參班出榻敎命以行都承旨洪義榮牌不進推考傳旨書傳敎曰係是蔭承旨旣有故判書尹東晳下批後許遞之例許遞上曰都承旨前望單子入之待下批牌招察任出榻敎命書傳敎曰政官牌招百官加下批政事當日入侍爲之今番賞典皆令此政擧行上曰吏曹參判前望單子入之待下批牌招今日親政時同爲參政出榻敎命書傳敎曰今年卽慈宮周甲之歲也五慶咸湊於此歲此誠千載難逢之慶會也禮擧進冊誠伸祝嵩此時予心之歡欣忭幸何以容喩昨年歲首稱賀也猶以推恩爲廣慶之方況此歲此時乎文臣侍從以上武臣三品閫帥以上蔭官三品準職以上年六十一歲人各加一資皆令今日謝恩於殿庭推恩卽及老中一事施惠尤屬於廣慶使中外民庶偕知此歲此時而前秋十行之綸亦不以爲不踐其言則諴小民在此其所示意豈可踰日京而貢市人泮人之舊遺在蕩減及蠲除徭役一依昨年例爲之外而各邑鎭驛舊還最久一年條拯劣米各邑最久年條竝蕩減事分付京外仍令政院下諭道臣居留之臣上出小次乘輿出拱辰門由靑陽門入明政門詣小次前降輿入小次諸臣小退
정조 19년
乙卯正月十七日午時上詣明政殿惠慶宮寶齡周甲稱慶陳賀率百官親進致詞箋文表裏仍行合五慶陳賀入侍時行都承旨黃昇源行左承旨李晩秀行右承旨洪仁告左副承旨李相璜右副承旨李儒慶同副承旨南公轍假注書徐俊輔趙台榮記注官金良倜記事官吳泰曾一提學沈煥之檢校直提學徐有防徐鼎修金載瓚一直提學徐龍輔原任直閣尹行恁檢校直閣徐榮輔檢校待敎徐有榘以次隨駕上具遠遊冠絳紗袍出次通禮啓請執圭上執圭詣板位北向立通禮啓請再拜上行再拜禮訖引儀引承文院都提調濟用監提調以下陞就簷階下西向立通禮啓請跪搢圭上跪搢圭代致官入詣殿內捧致詞函由正門出就板位前北向跪宣讀致詞訖還置於案承文院官員詣殿內捧致詞函出授承文院都提調都提調跪受以授近侍近侍傳捧西向跪進上親受以授近侍近侍東向跪受還置於案禮曹正郞捧箋文函跪授承文院都提調都提調跪受以授近侍近侍傳捧西向跪進上親受以授近侍近侍東向跪受還置於案濟用監官員捧禮物函授濟用監提調提調跪受以授近侍近侍傳捧西向跪進上親受以授近侍近侍東向跪受還置於案引儀引提調以下降復位通禮啓請執圭興平身上執圭興平身仍詣祗迎位西向立近侍入詣殿內捧致詞箋文禮物函各置於龍亭由正門出上祗迎訖詣板位北向立通禮啓請再拜上行再拜禮訖通禮跪啓禮畢上入殿內陞座贊儀唱宗親文武百官四拜在位百官行四拜禮訖代致詞官進當座前致詞訖還復位贊儀唱百官四拜百官復行四拜禮傳敎官進當座前跪啓傳敎贊儀唱百官跪百官跪訖宣敎官入就位宣敎訖贊儀唱百官四拜百官行四拜禮贊儀唱百官跪搢笏三叩頭山呼宗親文武百官軍校樂工拱手加額曰千歲凡三呼訖百官復行四拜禮宣箋訖典儀進詣階上請以禮物付攸司仍降復位通禮跪啓禮畢領議政洪樂性領府事蔡濟恭領敦寧兪彦鎬奉朝賀金鍾秀左議政金履素判府事金憙右議政李秉模進前奏曰日吉辰良慶禮順成群下歡忭之忱已無可言而伏想聖心亦必悅豫臣等不勝歡祝之至且自今以往雨若風調年事屢登預切欣幸矣樂性等降復位上降座釋圭降輿出殿門入永淸門還內諸臣退出
정조 19년
乙卯正月十七日未時上御便殿時原任閣臣進箋入侍時行都承旨黃昇源行左承旨李晩秀行右承旨洪仁浩左副承旨李相璜右副承旨李儒慶同副承旨南公轍假注書徐俊輔趙台榮記注官金良倜記事官吳泰曾以次進伏訖引儀引進箋閣臣入就拜位行四拜禮訖捧箋官進前行禮如儀訖閣臣以下復行四拜禮通禮跪告禮畢引儀引諸閣臣出上命退諸臣以次退出
정조 19년
乙卯正月十七日申時上御集福軒左承旨入侍時左承旨李晩秀假注書徐俊輔記注官金良倜記事官吳泰曾檢校直提學徐有防原任直閣徐龍輔尹行恁以次進伏上曰日吉辰良大禮次第順成喜幸萬萬有防等曰親上三冊聖孝增光廣幸之忱不可盡達命書傳敎曰王大妃殿加上尊號景慕宮追上尊號惠慶宮加上尊號都監都提調以下書啓又命書傳敎曰殿宮上號時景慕宮親享時如入侍執事諸臣及獻官諸執事以下諸如此類之不入於都監別單而庚申丁卯壬辰等年前例之應受賞典者竝書啓命書傳敎曰慈殿加上尊號景慕宮追上尊號慈宮加上尊號都監都提調領中樞府事蔡濟恭鞍具馬一匹面給提調戶曹判書沈頤之禮曹判書閔鍾顯行副司直李得臣行成均館大司成李家煥都廳副司果權坪丁若鏞竝加資而戶判則以推恩已爲加資熟馬一匹代給郞廳戶曹正郞鄭東敎禮曹正郞金乃默工曹佐郞徐季修副司果沈逵曺翬振韓百源竝陞敍監造官副司正李柱溟權太應金相穆權思浩禹成謨副司勇朴宗羽別工作監役官鄭致愚竝陞六別看役前縣監丁遇泰加資前五衛將姜世重前主簿金啓重竝邊將除授今番賞典庚辰丁卯例比近例簡約惟壬辰例最多皆依壬辰年例爲之其餘寫字官盡員計士錄事員役工匠等分等令該曹米布施賞領役部將及忠贊衛令該曹考例施賞左通禮李廷顯右通禮申光河亦依壬辰年例加資贊儀李昌郁特爲加資東西唱引儀崔珽金東覽旣經察訪守令調用日官及禮貌官等壬辰年雖無前例而今年慶禮宜有援例日官池日賓李廷馥相當職調用禮貌官許㬘趙德敷竝兒馬一匹賜給上曰堂后守廳注書使之來待傳旨卽速書入又命書傳敎曰慈殿加上尊號時玉冊文製述官右議政李秉模熟馬一匹面給冊寶書寫官行副司直趙宗鉉昌城尉黃仁點竝加資資窮者代給熟馬樂章文製述官行副司直鄭昌順半熟馬一匹賜給捧冊寶官司僕正尹光普等各兒馬一匹賜給擧案褥席執事司僕主簿魚在沼等各加一資資窮者代加奏時官高品付料員役考例施賞典樂令該衙門高品付料工人如有不入於先下賞典者令該曹一體施賞又命書傳敎曰景慕宮追上尊號親上冊寶及親享時玉冊文製述官右議政李秉模熟馬一匹面給書寫官行副司直徐有防金印篆文書寫官行副司直尹師國竝加資樂章文製述官行副司直李秉鼎半熟馬一匹賜給亞獻官行判中樞府事金憙終獻官右議政李秉模熟馬一匹賜給進幣瓚爵官吏曹判書徐鼎修薦俎官戶曹判書沈頤之奠幣瓚爵官吏曹參議韓晩裕禮儀使禮曹判書閔鍾顯亦依壬辰年例竝熟馬一匹賜給上冊印時及親享時堂上執禮行副司直尹行恁半熟馬一匹賜給上冊印時堂下執禮校理鄭東觀親享時堂下執禮軍資正李肇源竝半熟馬一匹賜給典祀官奉常正吳泰賢親享時大祝副司果任希存依昨年例加資出納主大祝副司果成德雨讀冊印官軍資正李肇源修撰金熙朝亦依壬辰年例加資捧冊印官副司果金銑等各兒馬一匹賜給擧案褥席執事各加一資資窮者代加本宮都提調領議政洪樂性熟馬一匹面給提調行司直鄭昌順半熟馬一匹賜給宮司令元在明及令洪樂綏直長趙鎭宣竝依昨年例四品職或陞六已陞六者陞敍執尊齋祝祭監閣臣承旨等亦依昨年例各兒馬一匹賜給入侍史官協律郞掌牲令捧俎官盥爵洗位執事贊謁者等各加一資資窮者代加代致詞及兼引儀尹夔欽亦依壬辰年例陞六太廟本宮事知守僕通禮院書員陳興基禮曹儀節次知書吏安日得竝依例帖加成給資窮者米布從優題給其餘守僕等本宮員役等令該曹米布分等題給奏時官一人之禁漏兼敎授大門部將之陞六亦依昨年例爲之禁漏官吏禮曹通禮院下人政院禮房書吏典樂佾舞工人等令該曹考例分等施賞又命書傳敎曰慈宮加上尊號時玉冊文製述官行副司直具庠熟馬一匹面給冊印書寫官行副司直權光恩副尉金箕性竝加資資窮者代給熟馬樂章文製述官禮曹判書閔鍾顯半熟馬一匹賜給捧冊印官兵曹正郞洪樂游等各兒馬一匹賜給擧案褥席執事副司果洪守榮等各加一資資窮者代加奏時官高品付料員役考例施賞典樂令該衙門高品付料工人如有不入於先下賞典者令該曹一體施賞上曰持平前望單子入之出榻敎上曰昨今傳敎中拿處人竝分捧出榻敎命書傳敎曰尙傳中官金德九加資資窮則熟馬一匹面給冊寶印長番內官差備半熟馬帖一隻出入番內官兒馬帖一隻王大妃殿惠慶宮承傳色承言色內官半熟馬帖一隻出入番內官司鑰各兒馬帖一隻賜給其餘掖隷等依別單判下施賞命書傳敎曰中官文鳳億劉仁章百官加親授上曰今日賞典中加資人使之於殿庭卽爲肅謝賤臣承命出傳還入進伏上曰今日推恩人中如有罪名者勿拘下批出榻敎上曰今日政壽職推恩人同僉樞隨品加設擬入出榻敎命書傳敎曰今番賞典一人雖兼數事毋得疊受上曰王大妃殿進御行濕流氣飮依前方自今日一貼式煎入出榻敎仍命退諸臣以次退出
정조 19년
乙卯正月十七日子時上行景慕宮追上尊號玉冊印後親祭入侍時行都承旨洪明浩行左承旨洪義榮右承旨李晩秀左副承旨洪仁浩右副承旨李益運同副承旨姜彝正假注書徐俊輔趙台榮記注官金良倜記事官吳泰曾一提學沈煥之檢校直提學徐有防徐鼎修金載瓚一直提學徐龍輔原任直閣尹行恁檢校直閣徐榮輔南公轍以次侍立上具冕服出次執圭詣板位北向立禮儀使跪啓請再拜上行再拜禮都監都提調以下及在位百官亦行再拜禮儀使導詣階上褥位北向立仍請跪上北向跪代致詞官入詣神座前北向跪致詞訖禮儀使啓請俯伏興還復位上降復位北向立禮儀使啓請再拜上行再拜禮禮儀使導詣小次西向立引儀引捧冊官捧印官俱詣西階下冊印案前各捧冊印興登歌作淸河之樂以次進詣擧案者隨之冊印將至禮儀使啓請鞠躬上鞠躬興平身訖引儀引都監都提調陞自東階讀冊官讀印官從陞禮儀使導上詣階上褥位北向跪搢圭擧案者各捧冊印案置於香案前冊東印西捧冊印官各捧冊印函以次跪授都監都提調都提調跪受進之上受以授承旨承旨二人跪受以授捧冊印官捧冊印官跪受詣廟內承旨二人傳捧冊印函以次安于案樂止禮儀使啓請執圭俯伏興少退北向跪上如儀訖捧冊官進開函展冊登歌作淸河之樂讀冊官入詣案前北向跪樂止讀冊訖樂作降復位捧冊官以冊還置於函仍置於案捧印官進開盝擧印讀印官入詣案前北向跪樂止讀印訖樂作降復位捧印官以印還置於盝仍置於案樂止禮儀使啓請還復位上降復位北向立禮儀使啓請再拜上行再拜禮訖親祭時至禮儀使啓請行事仍請再拜上行再拜禮禮儀使導詣盥洗位盥洗訖詣神位前三上香執瓚裸地獻幣訖降復位禮儀使啓請行初獻禮上詣神位前執爵獻爵訖大祝讀祝文訖降復位亞終獻官以次行禮如儀訖上詣飮福位飮福降復位行再拜禮徹籩豆訖上行再拜禮詣望燎位望燎訖禮儀使啓禮畢上還小次鼓三嚴還宮時至上改具遠遊冠絳紗袍乘輿出宮大門降輿乘輦進發詣館前路降輦步過乘輦詣弘化門外命益運出標信解嚴駕入弘化門詣明政門外降輦乘輿入明政門永淸門還內諸臣退出
정조 19년
行都承旨沈煥之未拜肅行左承旨李晩秀坐右承旨任希存坐左副承旨成德雨坐直右副承旨李肇源坐直同副承旨南公轍坐注書鄭文始仕一員未差假注書吳泰曾仕直事變假注書柳遠鳴仕
정조 19년
藥房提調徐有防副提調黃昇源啓曰二紀光臨寶籙無疆三冊崇賁縟儀載擧五慶咸湊三嵩齊呼連日行禮勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道慈殿慈宮氣候一樣卿等不必入侍矣
정조 19년
南公轍啓曰來二十一日朝參日次而景慕宮動駕相値頉稟之意敢啓傳曰知道
정조 19년
南公轍啓曰大司憲李鼎揆執義崔烜掌令李心傳呈辭掌令鄭毅祚持平崔重圭未肅拜持平金孝秀未署經監察茶時之意敢啓傳曰知道
정조 19년
備忘記義州府尹沈晉賢忠州營將李銘下直各長弓一張長箭一部筒兒一箇賜給
정조 19년
傳于南公轍曰義州府尹留待
정조 19년
傳于南公轍曰右副承旨入侍
정조 19년
傳于李晩秀曰左承旨入侍
정조 19년
傳于南公轍曰吏房承旨入侍
정조 19년
傳于南公轍曰當該注書汰去
정조 19년
傳于南公轍曰前假注書吳泰曾仍察廳任
정조 19년
傳于李晩秀曰昨日施惠傳敎中貢市人泮人舊遺在蕩減及蠲除徭役下添書一依昨年例爲之七字頒布而行禮時小次呼寫之際以致文勢之脫漏更令該承宣諭有司堂上卽以釐正本下諭行會
정조 19년
以吏曹參判沈煥之牌不進推考傳旨傳于南公轍曰情勢宜欲一伸許遞
정조 19년
承旨前望單子入之沈煥之落點
정조 19년
有政吏批判書徐鼎修進參判未差參議韓晩裕左承旨李晩秀進啓曰本曹參判今當差出而前望中無故之人只有二人以二望擬入之意敢啓傳曰知道
정조 19년
以任希存成德雨李肇源爲承旨黃昇源爲吏曹參判申禹相爲司諫宋倫載爲戶曹佐郞沈原之爲掌樂僉正鰲恩君李敬一成均博士柳禎金初爕學正洪宅柱學諭劉㵙承文著作洪宅夏軍器直長李得仁奉事鄭文𤩶副奉事裵贊游參奉金應彪泰安郡守韓永逵竝單付
정조 19년
兵批判書金載瓚病參判柳誼進參議尹長烈參知閔昌爀病同副承旨南公轍進
정조 19년
副護軍具明遠趙宅鎭尹範敍盧尙樞徐有龍李昌郁副司直黃性源洪仁浩李相璜李儒慶李喆模朴聖集權坪丁若鏞吳泰賢任希存成德雨李肇源金熙朝李廷顯申光河竝單付
정조 19년
以水原留守趙心泰狀啓今春操令廟堂稟旨分付事傳于李肇源曰停操事回諭
정조 19년
以禁府放歸田里身死未蒙放罪人赦單子傳于成德雨曰國榮歸還異於放逐尙在禁府赦文書格例不然自有臺啓則無關於此文書卿等依此知悉此後釐正
정조 19년
以禁府定配身死未蒙放罪人赦單子傳于成德雨曰朴廷爀放有喆坐律竄死豈可久置鬼錄中徒流案抹去煥周應坐外被謫而死者徒流案抹去後樂生前不爲加刑何靳於死後徒流案抹去聖中徒流案抹去韓采不足道徒流案抹去東彬亦不足道徒流案抹去在簡若非道死豈不生還乎與拿問得情發配有間當此大霈豈可置之未決之中放瑓不過坐律則物故自當爻周特因出於囚供尙在赦文書中不足責依應坐定配人物故例徒流案抹去事分付驥顯死後何必追理生前事乎徒流案抹去㻋與瑓無異一依應坐物故施行抹去朱炯魯無足責抹去
정조 19년
以禁府未及拿來罪人赦單子傳于成德雨曰林鵬翰權尙熺金弘道沈鏔放
정조 19년
以禁府保放罪人赦單子傳于成德雨曰崔廷岳徐有和柳鎭爀鄭東愼放
정조 19년
以禁府放逐鄕里罪人赦單子傳于成德雨曰尹範敍放
정조 19년
以禁府未至配所罪人赦單子傳于成德雨曰金魯直放
정조 19년
以禁府保守罪人赦單子傳于成德雨曰鄭取善放
정조 19년
李晩秀以承文院都提調意啓曰龍川漂民出送事盛京禮部咨文出來矣以前頭使行奉表稱謝之意撰出回咨正書安寶後定禁軍騎撥下送灣府以爲轉致之地日食月食亦已事過禮部回咨依例撰出同爲齎送何如傳曰允
정조 19년
沈煥之以漢城府言啓曰孝烈之表著者自各部搜訪報來合爲十八人故呈單則移送禮曹孝烈各人居住姓名別單書入之意敢啓傳曰知道
정조 19년
成德雨以備邊司言啓曰會寧開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉致北京之地何如傳曰允
정조 19년
成德雨以兵曹言啓曰今正月十七日武臣堂上朔試射日次而動駕相値不得爲之之意敢啓傳曰知道
정조 19년
李肇源以壯勇營言啓曰本營牙兵等私獵於楊州地矣小虎二頭提得封進而捉虎軍姓名別單書入之意敢啓傳曰知道
정조 19년
成德雨以義禁府言啓曰今二十一日景慕宮擧動時大駕各差備都事王大妃殿惠慶宮中宮殿差備都事及本府入直都事當以十八員分差而無以備員假都事八員分差而無以備員假都事八員令該曹各別擇差以爲分排之地何如傳曰允
정조 19년
判府事金憙箚曰伏以百祥鼎至五慶咸湊縟儀備擧於鎭日聖孝冞光於是歲此實萬億年無疆之休也臣於此時猥忝景慕宮親享亞獻官獲瞻無前之晠禮粗效將事之微誠蹈舞歡忭之餘尤何等榮幸第伏念此乃臣子職分內事也初無可賞之勞而乃蒙錫馬之命臣實悚惶不知攸喩夫錫馬自是重典也匪頒不可輕施也伏乞聖明收還成命以安私分焉取進止
정조 19년
右議政李秉模箚曰伏以百祿鼎臻五慶咸湊於千萬年頌騰九如臣忝從諸臣之後獲參蹈舞之列歡忻忭躍不可名狀第伏見傳敎下者以玉冊文製進及親祭獻官賜馬之典亦及於賤臣實不勝惶愪恧蹙之至天日摸畫尙有代斲之餘愧閟宮駿奔初無微勞之可記而莫重恩賞之混施於不當施之地者豈不有違於嚬笑之愛乎玆敢短箚仰控伏乞聖明亟命收還賜馬之命以重賞典以安賤分不勝幸甚取進止答曰省箚具悉卿懇慶禮順成歡幸萬萬錫馬之命此是常典卿須安心領受仍傳于李肇源曰此批答遣史官傳諭于金判府事右議政
정조 19년
行副司直趙宗鉉疏曰伏以天休滋至聖孝冞篤五慶竝湊於一時三冊祗獻於兩日禮成呼嵩歡登帀域臣民蹈忭曷有其極卽伏見都監賞典傳敎下者以臣玉冊書寫之任亦蒙加資之典臣於是惝怳驚隕莫省攸措當此曠古之慶禮凡百有位莫不奔奏執事如臣無似得與其間亦云榮且幸矣有何絲毫可紀之勞而遽然辱崇資而煩寵命不少難愼臣心傴僂之愧已不勝言朝家綜核之政當復如何噫崇政峻秩地分逈別雖使資歷之已滿標望之素重者當之猶且逡巡而不敢承當況臣滓穢之賤過蒙湔拂酬報之願秪歸貪戀文質無當有累則哲而節次推遷輥到于此每念人微而位顯恩重而效蔑未嘗不寤寐驚惕不寒而栗且臣兩世卿列俱躋崇秩臣又不肖亦繼先武數年之間荐紆恩造冥升不已墻高基下勢必易壞器少斟滿理所當覆思之及此殆不知誤恩之爲寵崇班之爲榮而實欲循墻而不可得也徊徨歷日氷炭交中今始瀝血陳懇仰干崇聽伏乞聖慈亟命收還臣新授資秩以重賞典以安賤分千萬幸甚臣無任云云答曰省疏具悉卿其勿辭行公
정조 19년
行副司直李得臣疏曰伏以天休滋至五慶咸湊進琬琰於殿宮而聖孝克伸騰頌祝於岡陵而群情胥悅臣於此際伏奉正憲進秩之命臣且驚且惶若隕淵谷臣本望輕歷淺最居人下當初敦匠啓下匪不知其萬萬不稱而秪緣事關莫重未敢辭遜遂不得不猥從諸堂之後獲與有事之榮不意加階之恩亦及無似之賤臣反覆思惟莫知攸措仍伏念臣家世單寒而援無墻壁命途畸窮而動輒疑謗幸蒙我殿下拯濟拔擢之恩居然躋八座峻秩髮膚皆賜魂夢猶疑惟以夷險燥濕一聽洪造爲平日矢心則凡有恩命尤何敢爲虛辭飭讓之計而過福之災私心是懼罔功之賞公器宜惜玆敢略入文字仰暴衷懇伏乞聖慈俯賜鑑諒亟命收還臣新授職秩俾恩典無濫而私分獲安不勝幸甚臣無任云云答曰省疏具悉卿其勿辭行公
정조 19년
大司成李家煥疏曰伏以惟天惟祖宗眷顧啓佑罄無不宜五慶咸湊三冊載擧情文允合聖孝克伸日辰良吉大禮順成臣民歡忭率普惟均仍伏念臣猥以無似獲忝董役之列周旋於閟宮僾愾之際趨走於大庭蹈舞之班此實臣子之至榮而臣與有焉只覺私分之太過有何寸勞之可紀而乃於飾喜之日亦被進秩之命臣誠惝怳震越不知何以得此也臣竊念我國家每擧縟儀必優加推遷之典承行旣久便若已例然爵賞所及實合稱量故或有兼數事而無得疊受者或有陞資屬耳而代以錫賚者下逮工匠員役亦有分等之規則優渥之中未嘗不兼寓難愼之意而今忽以崇班顯秩擧以加之罔功之身臣之踰分冥升負愧招損雖不暇自恤亦豈不有欠於聖朝所以愛惜嚬笑循責名實之道哉玆敢披露衷懇仰瀆崇嚴伏乞聖明俯垂諒察亟賜鐫改以重名器以安微分不勝幸甚臣無任云云答曰省疏具悉卿其勿辭行公
정조 19년
弘文館校理鄭東觀趙德潤副校理洪秀晩修撰鄭履綏副修撰朴吉源等箚曰伏以臣等卽伏見金吾赦單下者相顧驚遑繼之以憂歏之至今玆徒流案所載諸賊無非劇惡大憝凶逆餘孽則顯戮未加陰誅先及者尙切輿情之憤惋而不意今者有此或放或抹去之命此何事也此何擧也蓋遇慶赦宥乃是尋常罪累之或流或配者也夫豈有陰護亂本身犯惡逆之如一二劇賊而乃反擬議於赦典之理哉倫綱由是而斁矣隄防由是而壞矣其將國不得爲國人不得爲人來頭之憂有不可勝言言念及此不覺心寒而骨顫臣等憂憤所激短箚齊籲伏乞聖明淵然深思穆然改圖今番赦單中劇逆凶孽之混被宥典者一竝收還使義理明而亂賊懼焉取進止答曰省箚具悉皆有斟量者所請不允
정조 19년
乙卯正月十八日辰時上御重熙堂右副承旨入侍時右副承旨李儒慶假注書趙台榮記注官白慶楷記事官吳泰曾以次進伏訖上曰義州府尹入侍出榻敎賤臣承命出與義州府尹沈晉賢皆入進伏上命奏職姓名晉賢仰奏訖上曰明年異於他年凡事預爲另念爲之而卿之位望似不至東伯灣尹而止且威生於廉下去後各別善爲也上曰何日當爲發程耶晉賢曰今二十一日後方爲發行矣上曰雖不宣諭似當銘念治府宣諭之例姑爲置之可也命退諸臣以次退出
정조 19년
乙卯正月十八日午時上御誠正閣吏房承旨奉朝賀入侍時同副承旨南公轍假注書吳泰曾記注官白慶楷金良倜奉朝賀金鍾秀以次進伏訖鍾秀曰慶禮順成連日勞動玉體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣鍾秀曰元子宮雖未嘗有隨例問候之禮而數日慶禮必多勞動之節氣候何如上曰隨處觀光無所損節矣上曰今聞承旨言政院方爲院議啓辭云此何啓辭速爲知入賤臣承命回奏曰問于政院則承旨等以爲今番赦典多有太曠之條故以冀寢成命事議啓云矣院議啓辭中官奉進上曰此何啓辭卽爲還給仍命書傳敎曰覆逆過矣況院議乎當該承旨竝遞差新資旣多政官牌招開政差出上曰今日政新除授承旨待下批牌招推移入直出榻敎上曰都承旨前望單子入之待下批待開門牌招出榻敎命退諸臣以次退出
정조 19년
行都承旨沈煥之坐行左承旨李晩秀坐行右承旨洪仁浩坐行左副承旨李益運未拜肅右副承旨任希存坐直同副承旨李肇源坐直注書鄭文始仕一員未差假注書吳泰曾仕直事變假注書尹致永仕
정조 19년
上詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 19년
任希存啓曰合辭方張之時諫院無詣臺之員事甚未安未肅拜司諫申禹相卽爲牌招何如傳曰允
정조 19년
李肇源啓曰卽者校理趙德潤副修撰朴吉源謂有情勢陳疏經出原疏纔已退却矣所當直捧禁推傳旨而此與無端經出有異推考警責仍卽牌招入直何如傳曰此時何敢瀆擾與未承批僚官及兩司竝遞差
정조 19년
傳于李晩秀曰行禮在再明而慈殿宮所御處所修改之役今日當往審由逌贍門展拜景慕宮該房知悉
정조 19년
傳于李晩秀曰今日展拜時壯勇大將率弘化門入直本營鄕軍及本營入直軍隨駕事分付
정조 19년
傳于李肇源曰侍衛軍兵毛具
정조 19년
以都承旨沈煥之牌不進推考傳旨傳于李晩秀曰更爲牌招
정조 19년
李晩秀啓曰都承旨沈煥之再牌不進推考傳旨今方捧入矣今日展拜時承旨不可不備員所當更請牌招而拘於廳規不得請牌何以爲之敢稟傳曰更爲牌招
정조 19년
李晩秀啓曰事變假注書柳遠鳴身病猝重勢難察任今姑改差何如傳曰允
정조 19년
事變假注書柳遠鳴改差代以尹致永爲事變假注書
정조 19년
分假注書尹致永移差代以徐俊輔爲分假注書
정조 19년
傳于李晩秀曰再明日動駕時禁將率前排旗鼓京標下軍與御營留陣大將洞口外南路合竝札駐事分付祗迎大次當於廣禮橋南邊爲之禁衛騎士別將率領廣禮橋北邊大次後結陣事分付
정조 19년
傳于任希存曰再明日擧動時御營留陣大將及禁衛大將皆以後廂隨駕事分付馬步軍札駐信地依宣傳官口傳下敎擧行而訓局後廂軍禁將率領還宮時訓將率領禁將則率領先廂軍兵爲後廂竝除標信擧行兵曹節目改磨鍊以入事分付
정조 19년
傳于李晩秀曰大駕隨駕百官祗迎板位前東西分班祗迎慈殿隨駕百官隨駕至洞口外合班於大駕隨駕百官祗迎慈宮隨駕百官依慈殿隨駕百官例爲之還宮時則殿宮隨駕百官先就於義洞口外祗迎後隨駕事令議政府中樞府預爲知悉俾無紛雜之弊
정조 19년
李肇源啓曰因兵曹草記分都摠官金頤柱有身病奇彦鼎在外未上來令政院稟旨變通事允下矣何以爲之敢稟傳曰許遞
정조 19년
傳于李肇源曰行首宣傳官改差令該曹口傳差出
정조 19년
兵曹口傳政事李致中徐秉德爲都摠管金益彬爲宣傳官
정조 19년
傳于李晩秀曰動駕隔日擧行浩多之時敢以右位取便申退出去萬萬駭然行左承旨李晩秀爲先從重推考牌招入直旣非右位則尤爲駭然右承旨南公轍爲先遞差其代前望單子入之待開門牌招察任
정조 19년
傳于李晩秀曰右副承旨成德雨聞其眼病勢難承書傳敎云許遞前望單子入之待下批牌招察任雖是行左副動駕前無敢以格例違牌事嚴飭
정조 19년
承旨前望單子入之洪仁浩李益運落點
정조 19년
傳于洪仁浩曰承旨房仍左副承旨爲軍士房
정조 19년
李肇源啓曰玉堂上下番俱空事甚未安修撰李遇濟牌招未差之代政官牌招開政差出待下批牌招以爲推移入直之地何如傳曰允待開門牌招開政
정조 19년
任希存啓曰分承旨李羽晉尹行元金啓洛李文會兪漢寧洪大協竝待開門牌招何如傳曰允
정조 19년
以司諫申禹相牌不進罷職傳旨傳于李肇源曰只推
정조 19년
吏曹口傳政事李元八爲奉常判官
정조 19년
持平崔重圭啓曰臣魯姿蔑識本不合於淸朝耳目之任而且臣於本府旣經亞憲揆以公格有難蹲仍請命遞斥臣職答曰依啓
정조 19년
李益運以禮曹言啓曰今正月二十一日王大妃殿惠慶宮中宮殿詣景慕宮行禮儀註直爲書入于王大妃殿惠慶宮中宮殿之意敢啓傳曰知道
정조 19년
任希存以內醫院都提調提調意啓曰本院醫女渠雖卑賤出入差備事體自別非本院外雖上司衙門不得任意推捉況上號都監肄習等節尤係莫重而日前政院使令輩作黨毆打本院醫女春雲傷處狼藉方在危域此是前所未有之變怪紀綱所在萬萬驚駭不能檢飭之當該注書爲先從重推考所犯院隷令攸司一一査出竝嚴刑遠配以徵日後何如傳曰所爲雖痛駭係是宥旨前事自可勿論若於赦前草記則豈不依施乎
정조 19년
任希存以兵曹言啓曰分都摠管金頤柱有身病奇彦鼎在外未上來令政院稟旨變通其代口傳差出何如傳曰允
정조 19년
李肇源以御營廳言啓曰今正月十九日景慕宮展拜時依兵曹節目東營入直軍三十名除出該入直把摠申處文率領宮大門外把守而待標信擧行解嚴後還入直之意敢啓傳曰知道
정조 19년
領議政洪樂性箚曰伏以三陽回泰百祥咸萃殿宮上號之禮順成聖孝冞光大庭呼嵩之儀載擧寶籙無疆環東士含生之倫莫不歡欣鼓舞欽頌攢祝伏念臣幸逢昌期躬覩盛禮與有榮焉倍切慶忭錫馬之恩典猥及於罔功之賤臣伏不勝感惶之至第臣忝叨本宮提擧之任獲參陪班已極榮且幸矣少無勞勩之可言濫蒙匪頒之寵渥固知聖念之出於重禮廣慶而私心惶愧靡所容措伏乞聖明亟收恩命以重賞典以安賤分焉取進止答曰省箚具悉卿懇大禮順成慶幸歡喜錫馬之典出於重其事之意卿其安心領受仍傳于李肇源曰此批答遣史官傳諭
정조 19년
禮曹判書閔鍾顯疏曰伏以是歲履端之月稱五慶而獻三冊聖孝增光群情歡忭臣於此時伏奉都監賞典下者特加臣正憲階臣且榮且惶謹已拜稽祗謝而竊念自古國家有大慶賁飾鋪張刻之琬琰播諸聲詩爲昭代之盛典而有司之臣莫不殫竭奔奏若是者雖前牒所載尙且欣然心艶之況臣躬逢千載一有之慶會得以周旋於董事之列與聞於儀文之間而重以前歲今年俱忝宗伯之職荐覩縟禮之擧惟覺私分之至榮寧有絲毫之微勞而乃與諸臣均蒙晉秩之寵臣之循省惶忸固不足言而亦恐有違於聖朝愛惜名器之政也榮感之切雖不免冒昧趨肅兢愧之甚終不敢晏然自居玆敢猥陳短章略暴微懇伏乞聖明俯賜諒察亟收臣新授資級以重公器以安賤分不勝大願臣無任云云答曰省疏具悉卿其勿辭行公
정조 19년
行副司直徐有防疏曰伏以百祿鼎至五慶咸湊進冊之大禮順成呼嵩之縟儀載擧蹈舞歡欣八域惟均仍伏念臣以景慕宮玉冊文書寫官進秩爲正憲大夫者臣聞命感激繼之以惶恧也洪惟我殿下以堯墻如見之慕當華渚載誕之年凡所以揄揚闡明之方靡不用極爰命詞臣窺測乎天地摸畫乎日月篤至之倫淵博之範宥密之命悠久之休約之爲八字衍之爲一編竹帛之不足琬琰之昭垂臣於是役猥當操毫追昔年於戲之思感聖上不匱之孝未覺拙筆之爲愧竊幸執事之與榮豈料非常之恩遽及罔功之身有若酬勞而償勩者然哉臣本無似百不猶人濫躋八座涯分已極更進一步夢想不及縱殿下爲所重而廣施賞典夷考其實亦不過職分內事耳其在臣臨深之懼履滿之戒顧當如何也耶卽日祗肅雖緣叩謝便若固有冞切兢悚玆敢不避煩瀆略貢衷懇伏乞聖明俯賜鑑諒亟收新授資級以重公器以安賤分千萬幸甚臣無任云云答曰省疏具悉卿其勿辭行公
정조 19년
江華留守曺允大疏曰伏以天佑宗祊吉慶咸集殿宮之微號已定大庭之賀儀載擧南山北斗海屋添籌金印玉冊聖孝冞光歡欣慶忭帀域同情臣職在海防跡阻庭班徒切瞻天戀闕蹈舞頌祝之忱仍伏念臣受命居留今已一年于玆矣値此歉荒而無以濟顚連之民竭其心力而無以紓宵旰之憂居常愧凜若隕淵氷嗚呼臣之頂踵毛髮罔非我殿下賜也臣雖糜身粉骨猶不足以仰酬山海之恩則平生所自矢者惟以筋力奔走不憚夷險爲萬一之報此心如丹可質彼蒼此時此任顧何敢丐免而第臣情理與他有異且今事務幾盡了勘玆敢仰陳衷情冀垂哀憐焉臣早失所恃終鮮兄弟惟父子相依爲命而又自昨年荐慼之後內而菽水之供外而刀圭之節無人替勞臣皆親執雖在平居無事有難一日離捨而況於秋間又經大病崦嵫暮景日以衰落非惟臣陟岵之情不能自堪抑臣父倚閭之望去益難遣每一書至不覺流涕臣之情私在所切矜而近日以來連接家信臣父素患遇寒添劇食飮全却氣息凜綴宛轉床席獨自叫楚旣無扶將之人又失醫藥之方症情沈痼眞元斯脫屢褫所報莫非驚心臣情到此無以按住方當孝理之日庶蒙體諒之恩而況今民事幾乎就緖捧糴垂畢抄飢已了目下大政不過賙賑而幸蒙我聖上如傷若保之澤所請賑資亦旣準許則雖使代臣者來別無經營措辦之端只是按簿饋給而已於是乎臣之去留都無牽掣在公則身旣不關在私則情係至急臣抱此焦遑悶迫之情而不卽嗚呼於慈覆之天則亦豈人理之所可堪哉敢此披瀝肝血仰瀆宸嚴伏乞聖慈諒臣情之至切憐臣言之至苦特許遞改歸護病父俾伸島鳥之私焉臣無任云云答曰省疏具悉卿其勿辭救護父病焉
정조 19년
行左承旨李晩秀疏曰伏以歲之元日之吉進三冊布五慶聖孝增光邦籙冞新八域含生鼓舞忭祝仍伏念臣三載積違之餘復登文階長近耿光微誠粗伸至願滿足千萬不自意晉資恩命有隕自天臣誠驚惶震越五情失守臣之廁跡明廷纔七箇年耳初釋褐而遍敡淸華未週歲而便躋緋玉太驟之懼不稱之愧環顧簪伸罕有臣比今玆二品華誥何等峻秩而擧以畀之於如臣悾悾一賤品易所謂負且乘政爲臣準備語而名器之輕將由臣而始矣噫臣之一身頂踵皆出造化夷險不擇湯火不辭而値此難逢之慶會獲參執事之末班濫賞雖慙罔功特恩益切與榮顧何敢備例飾讓於父母之前而上念國體之屑越下畏物議之嗤點寵光之歸告無所私門之盈盛徒增中夜以思涕與汗逬祗肅竊附感激仍冒實非義分略控微懇仰瀆崇聽伏乞聖慈特垂鑑諒亟命收還臣新授資級以重官方以安私心且臣於昨日諸承旨遞差之命尤有萬萬悚恧者惟彼諸賊關係何如未洩神人之憤遽置疏蕩之典而臣以見帶閣銜始未參繳納之列終獨漏譴遞之勘義在共討罰則倖逭況臣觸事昏憒不善周旋身不在閣中而名未聯院啓格例舛矣廉防壞矣晏然淟涊有不敢出乞賜同勘以存四維不勝幸甚臣無任云云答曰省疏具悉卿其勿辭行公
정조 19년
同副承旨南公轍疏曰伏以五慶咸湊三冊賁擧大庭呼嵩縟儀誕成臣民歡慶大小同情昨伏見傳敎下者以赦單覆逆事有諸承旨遞差之命而臣獨不與焉竊不勝愧悚之至今此赦單一二凶賊情節之窮凶關係之至重卽擧國神人之所共憤也鬼誅雖已先及王章不宜或貸而今乃一例擧論於遇慶疎放之典出納之地繳還爭難固其職耳只緣臣身縻閣銜不得隨參乃其所論臣無異同況臣於昨朝旣在院中則尤與仕進內閣有異而格例所拘未及周旋豈可以獨爲幸免泯默自在乎玆敢略具短章仰暴衷懇伏乞聖慈俯垂諒察遞臣職名以安私分千萬幸甚臣無任云云傳于李肇源曰還給牌招
정조 19년
修撰李遇濟疏答曰省疏具悉不允答兩司箚曰省箚具悉不允原本未下
정조 19년
乙卯正月十九日午時上詣景慕宮展拜入侍時行都承旨沈煥之行左承旨李晩秀右承旨南公轍左副承旨任希存右副承旨成德雨同副承旨李肇源記事官鄭文始假注書吳泰曾記注官白慶楷金良倜檢校直提學徐有防一直提學徐龍輔原任直閣尹行恁檢校直閣徐榮輔檢校待敎徐有榘以次隨駕上具翼善冠衮龍袍乘輿出永淸門明政門弘化門由逌瞻門詣齋殿門外降輿入齋殿少頃出東挾門詣板位行再拜禮詣廟內奉審還御齋殿上曰都監堂上來待乎與戶曹郞廳同爲入侍事分付賤臣承命出與領府事蔡濟恭戶曹判書沈頤之禮曹判書閔鍾顯戶曹佐郞林秉遠偕入進伏上曰再明日慈殿慈宮來詣時儀注笏記中贊唱節次何不磨鍊乎鍾顯曰殿宮行禮時無東西臚唱故儀節多從簡約矣上曰明日祭物奉來時整理架子多數待令上曰奉常寺正今日來待乎使之入侍賤臣承命出與奉常正柳師模偕入進伏上曰今明多有擧行之事正殿夾廡等處修掃淨潔屛帳床卓先爲設待以爲祭物奉來時權安之地熟手三四人亦爲先期待令可也濟恭曰勞動旣多聖體若何上曰一樣矣上曰卿之日昨上冊時能步趨於稍遠之地筋力尙剛矣濟恭曰歡忭蹈舞之中自不知步趨之艱矣自慶禮習儀之時天日爲之淸朗雖或微霰亦必在禮成之後天之眷祐昭昭可徵上曰當此時予心當如何而連因慶禮還若好過然矣濟恭曰今將上奉殿宮而詣此矣殿下若或有慼容之著外則何以慰殿宮之心乎上曰今春園行時卿則先詣可也有防曰本寺兩久任郞廳明日待令事下敎矣判官未差之代令該曹口傳差出何如上曰依爲之出擧條命濟恭等退出上出西狹門乘輿出逌瞻門入弘化門明政門永淸門還內諸臣以次退出
정조 19년
行都承旨沈煥之坐行左承旨李晩秀內閣直行右承旨洪仁浩坐直行左副承旨李益運坐直分承旨李羽晉坐尹行元坐金啓洛坐右副承旨任希存坐分承旨李文會坐兪漢寧坐洪大協坐同副承旨李肇源坐注書鄭文始仕一員未差假注書徐俊輔仕直事變假注書李允謙仕分假注書尹致永仕曺錫中仕具得魯仕
정조 19년
上詣景慕宮入齋室內閣政院玉堂藥房口傳問安答曰知道
정조 19년
李益運以都摠府言啓曰今日入直內三廳武兼禁軍及軍兵等中日習射請出標信答曰知道
정조 19년
李益運啓曰備邊司郞廳來言今日賓廳日次而無時急稟定事不爲來會云矣敢啓答曰知道
정조 19년
洪仁浩啓曰大司憲執義掌令一員持平一員未差掌令李心傳呈辭持平金孝秀未署經監察茶時之意敢啓答曰知道
정조 19년
洪仁浩啓曰今日擧動時承旨當爲備員而都承旨沈煥之今日不爲仕進所當牌招而拘於廳規不得請牌何以爲之敢稟答曰牌招
정조 19년
傳于洪仁浩曰禮房承旨入侍
정조 19년
傳于洪仁浩曰戶禮判奉常提調入侍
정조 19년
傳于洪仁浩曰整理堂上入侍
정조 19년
傳于洪仁浩曰軍士房承旨分承旨入侍
정조 19년
傳于洪仁浩曰右承旨入侍
정조 19년
傳于洪仁浩曰工刑換房
정조 19년
事變假注書望尹致永遷轉代韓翼鎭李允謙任厚常
정조 19년
事變假注書韓翼鎭在外代李允謙鄭馦嚴思彦
정조 19년
有政吏批判書徐鼎修參判黃昇源參議韓晩裕同副承旨李肇源進以金履禧爲大司憲朴基正爲大司諫柳雲羽爲執義鄭景祚爲司諫姜文會爲掌令李重蓮爲持平沈銖爲獻納洪樂敏申絢爲正言尹序東張至顯爲校理李貞運爲副校理尹行直爲修撰徐有鍊爲副修撰趙宗鉉爲司饔提調李敏輔爲瓦署提調呂駿永爲分兵曹佐郞金龍淳爲濟用判官金相穆爲典設別提吳泰賢爲分兵曹參議景慕宮令單趙鎭宣奉常直長單洪宅夏
정조 19년
兵批判書金載瓚參判柳誼病參議尹長烈一員進參知閔昌爀病行左副承旨李益運進僉知單許侙副護軍李海愚申禹相崔烜鄭毅祚副司直李鼎揆南公轍成德雨李殷模鄭東觀趙德淵洪秀晩尹行直崔重圭副司果鄭履綏朴吉源張錫胤金熙華申龜朝副司勇黃演
정조 19년
以修撰尹行直牌不進罷職傳旨傳于李益運曰只推
정조 19년
李益運以兵曹言啓曰新除授分都摠管徐秉德老病沈重不得肅謝云令政院稟旨變通其代口傳差出待下批牌招察任何如傳曰允
정조 19년
李益運啓曰因兵曹草記分都摠管徐秉德老病沈重不得肅拜云令政院稟旨變通事允下矣何以爲之敢稟答曰許遞
정조 19년
兵曹口傳政事具庠爲都摠管
정조 19년
傳于洪仁浩曰明日擧動時屛門把守置之道路觀光雜人勿禁事分付漢城府及隨駕各該營門
정조 19년
洪仁浩啓曰昨日展拜出宮時有吏判入侍之命而尙不知委注書事極爲駭然査實以啓事命下矣問于注書鄭文始處則以爲臣親承吏曹判書徐鼎修入侍之命招致該吏使之入侍則未及來待故卽爲入來之意更爲分付而臣之不能詳明知委以致吏判之不卽待令有此問啓之命惶懍震越罔知攸對云矣敢啓答曰當該注書事過後令該府拿問嚴處可也
정조 19년
李肇源以吏曹言啓曰唐津縣之置諸諸縣之末已滿十年之限依例還置本座次何如傳曰允
정조 19년
任希存以賑恤廳言啓曰北部司宰監契任掌李仁得今月十九日本洞路傍得二歲遺棄兒同里居良女金召史欲爲收養貧不自食願爲受料告于本府自該府同日牒呈故依節目給料使之乳養之意敢啓答曰知道
정조 19년
領中樞府事蔡濟恭箚曰伏以天佑我東景運昌熾五慶倂湊於新年三冊親上於吉日事罕簡策喜溢寰宇況臣忝叨都相之任進以奉金玉冊寶退以獻華嵩祝願中心懽忭萬倍常品仍念臣少不猶人況今已耄都監摠察之役初不當擬議而乃殿下以臣軀殼猶可以備數於人擧以畀之臣於是不敢言老誖惟躬逢千一慶會少效忱誠是幸是榮趨赴惟謹若其事役之利成實郞僚匠屬亦能感動於殿下之至孝至誠有以盡心之致臣何嘗有毫分可紀之勞乎及夫大禮甫畢鞍具天駟先降於臣固知殿下飾慶之心靡不用極不問其恩數之過當與否至有此濫賞之命而以臣辭受之義顧安敢無其功而安其賜乎念臣一身所食者君所衣者君日夕惶感不敢自安而猶不敢每每辭巽者蓋煩畏是懼耳今玆恩典旣以賞爲名所謂賞者有功者之不可不報也有勞者之不可不酬也顧名思義臣未有一分近似若以控辭之或近已套竝與此而已之則是不知有廉愧者也玆敢略陳短箚仰暴衷情伏乞亟命還收成命以重賞典以安微分焉取進止答曰省箚具悉卿懇玉牒金章親上於吉日中心慶幸萬倍於卿等以卿精力之過於人擧以畀之以都監摠察之任若其事役之順成實惟卿等盡心之致鞍具上駟之先及於卿亦出於飾慶之心而以賞爲名賞不稱勞若是控辭無或近於卿所謂已套耶毋曰收還只可安心仍傳曰此批答遣史官傳諭
정조 19년
乙卯正月二十日辰時上御集福軒禮房承旨戶禮判奉常提調整理堂上入侍時行左承旨李晩秀假注書徐俊輔記注官金良倜記事官吳泰曾戶曹判書沈頤之禮曹判書閔鍾顯奉常提調徐有防整理堂上徐有大徐龍輔尹行恁以次進伏上曰整理所架子已待令乎行恁曰皆已爲待令矣上曰造果果品慈宮已自內問有所措辦矣熟設祭物明日當陳設而果品則今日陳設然後可以趁明日展拜之時矣整理堂上徐龍輔與禮房承旨先爲進去床卓排設等節看檢而禮判則版位排設時看檢戶判齋室排設時看檢可也上曰架子如已待令入之上曰果品三器式入盛於架子內而陪往時本所書吏一人式使之扶軸可也命書傳敎曰殿宮動駕後擧行則必多窘束今日當由逌瞻門詣景慕宮待果品先爲陳設使還宮軍兵皆依昨日例擧行侍衛只兵曹摠府入直堂上隨駕出宮內門路永淸門爲之上曰殿宮動駕時陪扈之節專在於扈輦隊兵曹一軍色郞廳發牌嚴飭可也命書傳敎曰昨日展拜出宮時有吏判入侍之命而尙不知委注書事極爲駭然査實以啓入侍之命猶遺漏況筵敎乎今番上號時以宮司出六人直長趙鎭宣仍其窠權作令今日政單付權作令諸人依前下敎外職前勿爲移擬以爲久任之地事亦爲分付仍命退諸臣以次退出
정조 19년
乙卯正月二十日午時上詣景慕宮展拜入侍時行都承旨沈煥之行左承旨李晩秀行右承旨洪仁浩行左副承旨李益運右副承旨任希存同副承旨李肇源記事官鄭文始假注書徐俊輔記注官金良倜記事官吳泰曾檢校直提學徐有防一直提學徐龍輔原任直閣尹行恁檢校直閣徐榮輔南公轍以次隨駕上具翼善冠衮龍袍乘輿出交泰門永淸門由弘化門逌瞻門詣景慕宮至降輿所降輿仍詣版位行再拜禮又詣廟內親臨陳設閣臣承史承命陳設上曰床卓無狹窄之慮耶龍輔曰無狹窄之慮矣陳設訖上詣慈殿慈宮所御齋室看審排設仍乘輿出逌瞻門由弘化門永淸門交泰門還內諸臣以次退出
정조 19년
行都承旨沈煥之坐行左承旨李晩秀內閣直行右承旨洪仁浩坐直行左副承旨李益運坐右副承旨任希存坐同副承旨李肇源坐直注書鄭文始仕一員未差假注書吳泰曾仕直事變假注書李允謙仕
정조 19년
大駕詣景慕宮入齋室後內閣政院玉堂藥房口傳問安答曰知道
정조 19년
大殿王大妃殿惠慶宮中宮殿行禮罷後內閣政院玉堂藥房口傳問安答曰知道
정조 19년
大殿王大妃殿惠慶宮中宮殿還宮後內閣政院玉堂藥房口傳問安答曰知道
정조 19년
李益運啓曰司僕內乘來言捲簾取稟傳曰捲三面
정조 19년
兵曹堂上前望單子入之參議徐有成參知李相璜落點
정조 19년
洪仁浩啓曰時原任閣臣下情焦迫爲承候來詣請對矣傳曰退去
정조 19년
洪仁浩啓曰藥房都提調洪樂性提調徐有防副提調沈煥之下情焦迫來詣請對矣傳曰退去
정조 19년
洪仁浩啓曰時原任閣臣雖伏承退去之命下情轉益焦迫更爲請對矣傳曰退去
정조 19년
洪仁浩啓曰藥房都提調洪樂性提調徐有防副提調沈煥之雖伏承退去之命下情轉益焦迫更爲來詣請對矣傳曰退去
정조 19년
洪仁浩啓曰時原任閣臣連伏承退去之命下情轉益焦迫承候一時爲急更爲請對矣傳曰退去
정조 19년
洪仁浩啓曰藥房都提調洪樂性提調徐有防副提調沈煥之連伏承退去之命下情轉益焦迫承候一時爲急更爲請對矣傳曰退去
정조 19년
李肇源啓曰假注書徐俊輔身病猝重勢難察任今姑改差何如傳曰允
정조 19년
傳于李肇源曰前假注書吳泰曾仍察廳任
정조 19년
注書鄭文始拿處代以趙台榮爲假注書
정조 19년
乙卯正月二十一日卯時上詣景慕宮擧動入侍時行都承旨沈煥之行左承旨李晩秀行右承旨洪仁浩行左副承旨李益運右副承旨任希存同副承旨李肇源記事官鄭文始假注書徐俊輔記注官金良倜記事官吳泰曾檢校直提學徐有防原任直提學徐鼎修一直提學徐龍輔原任直閣尹行恁檢校直閣徐榮輔南公轍以次隨駕上具遠遊冠絳紗袍乘輿出交泰門永淸門明政門至降輿所降輿乘輦出弘化門上曰慈殿慈宮動駕之意令分承旨微稟可也上詣景慕宮奉審陳設仍乘輿出詣長慶橋幄次上曰慈殿慈宮動駕之至於何處令別監及兵曹待令近仗軍士陸續報來也上曰侍衛當止於宮大門之外而有此攔入之擧誠駭然矣上曰當該兵曹堂上遞差郞廳拿處出榻敎上曰今日日氣雖淸和而慈殿本有眩候動駕之時尤不勝憧憧陪扈之節必從徐緩事已爲分付矣慈駕方至於何處而陪扈亦平穩耶須卽陸續報來可也上曰兵曹堂上有隨駕人中前望入之之命而擧案不爲捧置致有如是遲滯之擧政府擧行萬萬末安矣自前動駕之時隨駕人之捧擧案以置者卽以待自上之臨時取覽也此是政府規例而不此之爲有此紛囂遲滯之弊誠慨然矣招致錄事以此意傳于時任大臣可也上敎有防曰卿則慈殿慈宮降輦之前玉轎先爲入送於下輦所內殿玉轎一體先入可也上敎煥之曰提調以輦輿看檢纔有下敎矣卿則進去於宮大門近處待慈殿人齋室時湯劑一貼卽爲煎入小頃王大妃殿惠慶宮駕至上詣祗迎位鞠躬祗迎訖還入幄次中宮殿駕至侍衛百官鞠躬祗迎上乘輿還詣齋室上曰禮兵房承旨及閣臣待令於齋室近處其餘承史侍衛皆止於宮大門外事分付上入齊室具冕服詣廟內大殿惠慶宮中宮殿自內行禮訖上出詣齋室改具遠遊冠絳紗袍敎有防曰慈殿湯劑一貼卽爲煎入上曰慈殿慈宮侍衛使之次次前進上出詣長慶穚祗迎所祗送如儀中宮殿亦以次進發上乘輿詣廟內親臨撤饌分賜本宮提調宮司令直長承史閣臣及本宮守僕員役訖上曰還宮時嚴鼓節次置之只入外辦出駕敎上曰王大妃殿進御行濕流氣飮前方中人蔘加一錢日再煎入出榻敎上曰王大妃殿進御行濕流氣飮依前方一貼更爲煎入出榻敎上曰惠慶宮進服蔘苓茶一貼煎入出榻敎上乘輿出宮大門外領議政洪樂性進前樂性曰躬臨閟宮聖孝克伸喜幸萬萬上曰當今年是月是日予心當作何懷而奉陪殿宮來此展誠或恐仰貽慈念抑情行禮矣樂性曰陪我殿宮禮成展拜鑾輿將旋聖候無損此莫非我慈德攸賜矣樂性先退上曰分承旨注書兵曹摠府堂郞竝減下出榻敎上降輿乘輦由弘化門明政門明光門靑陽門宜春門還內諸臣以次退出
정조 19년
行都承旨沈煥之病行左承旨李晩秀坐行右承旨洪仁浩坐左副承旨權坪坐右副承旨吳泰賢坐直同副承旨金熙朝坐直注書鄭文始病一員未差假注書趙台榮仕直吳泰曾仕事變假注書李允謙仕
정조 19년
李晩秀啓曰來二十五日朝參日次矣敢稟傳曰歲初朝參姑未爲之臨時更稟
정조 19년
李晩秀啓曰專經文武臣殿講念後更稟事命下矣以何日爲之乎敢稟傳曰晦間更稟
정조 19년
洪仁浩啓曰大司憲金履禧未肅拜執義柳雲羽掌令姜文會李心傳持平李重蓮金孝秀呈辭監察茶時之意敢啓傳曰知道
정조 19년
李晩秀啓曰左副承旨李益運今日不爲仕進卽爲牌招何如傳曰許遞前望單子入之待下批牌招察任
정조 19년
承旨前望單子入之權坪吳泰賢金熙朝落點
정조 19년
傳于李晩秀曰禮房承旨入侍
정조 19년
傳于吳泰賢曰右副承旨入侍
정조 19년
傳于洪仁浩曰同副承旨入侍
정조 19년
傳于李晩秀曰政官牌招開政
정조 19년
李晩秀啓曰吏曹判書徐鼎修參判黃昇源參議韓晩裕牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝卽牌招何如傳曰允
정조 19년
以注書鄭文始拿處傳旨傳于李晩秀曰分揀
정조 19년
以兵曹佐郞李光鉉拿處傳旨傳于李晩秀曰分揀
정조 19년
李晩秀啓曰卽者校理張至顯修撰李遇濟謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 19년
金熙朝啓曰校理張至顯修撰李遇濟牌不進罷職傳旨今方捧入而玉堂上下番俱空事甚未安校理尹序東副校理李貞運修撰尹行直副修撰徐有鍊竝卽牌招以爲推移入直之地何如傳曰允
정조 19년
以全羅監司李書九狀啓靈光郡民人渰死事傳于洪仁浩曰渰死人如有生前還役一竝蕩減事回諭
정조 19년
以慶尙監司趙鎭宅狀啓巨濟府民家失火事傳于洪仁浩曰依他道近日已施之例分大中小殘獨戶還與役或停或蠲事令廟堂分付
정조 19년
金熙朝啓曰吏曹判書徐鼎修開政命下之後謂有人言來伏闕外屢度催促終不膺命致使莫重命牌將至經宿事體所在誠極未安爲先從重推考參判黃昇源再牌不進推考傳旨今方捧入而如是違牌不卽擧行揆以事體亦甚未安所當更請牌招而係是一日三牌何以爲之敢稟傳曰允更爲牌招
정조 19년
洪仁浩以宗簿寺提調意啓曰璿源譜略二十一日擧動後更爲擇日進上事命下矣令日官推擇則今月二十八日午時爲吉云以此日時擧行之意敢啓傳曰知道
정조 19년
洪仁浩以戶曹言啓曰貢人舊遺在依昨年例蕩減事命下矣取考昨年蕩減文書己亥餘遺在中三千石分排各貢各種後蕩減實數別單書入之意敢啓傳曰知道
정조 19년
李晩秀以禮曹言啓曰皇壇壇上及祭器等物每年孟春戶禮曹堂上奉審事定式矣今正月二十六日臣曹與戶曹堂上奉審後稟處何如傳曰允
정조 19년
李晩秀以行大司成意啓曰今正月初七日儒生上旬輪次草記批旨念後更稟可也事命下矣依下敎更稟之意敢啓傳曰春到記則當於人日製前爲之此草記還給晦間更稟可也
정조 19년
領敦寧兪彦鎬疏曰伏以皇天祖宗眷佑在上五慶咸萃三冊齊獻禮成一日歡均八域昨者閟宮之動駕又伸羹墻之至慕盛禮載擧回鑾萬康益不勝欣忭之至仍伏念臣以罪累屛廢之蹤荷拂拭生成之澤迺於八載逖違之餘復登筵席昵陪耿光天語溫諄德意隆摰此生此事夫豈臣夢寐之攸及哉感泣銘鏤惟隕結是期又況躬逢無前之邦慶獲造大庭之末班與覩縟儀粗伸微誠其榮幸實有百倍恒品者乎噫臣之不肖無狀之在人下而前後受恩與天無極頂踵毛髮罔非洪造矧今昭晰無餘收錄如故使臣自謀亦不及此則臣雖頑如木石尙有人理其何敢逡巡退却一毫自阻於仁覆之下哉惟其名忝大官區區自處之義恐與庶僚有異今若只附於感激叩謝之義而諉以已出便成蹲仍出入班聯揚揚如無故之人則不惟臣之太涉唐突反虧義分聽聞所及將謂斯何此其關乎國體而不專爲一身之事也明矣玆不得不披瀝肝血冒死仰籲伏乞天地父母俯賜諒察特垂終始之澤俾臣得以退守本分歌詠聖恩以爲不報之報則實亦陶勻全保之至仁大德也臣不勝其顒祝而恭俟焉臣無任屛營祈懇之至答曰省疏具悉卿向來事旣言尤悔又以自知過當多致慰勉之語於前席不藏怒三字敵己以下猶然況予與卿之際乎長處京第出入周行然後予心可紓卿意可暴不在多言安心勿辭仍傳曰此批答遣史官傳諭
정조 19년
僉知權裕疏曰伏以上冊寶而揄揚盛德縟禮順成奉殿宮而裸薦閟廟聖孝冞光臣民慶祝曷有其極仍念臣之向日一疏略論貴近之罪者亶以憂憤所激按住不得仰冀聖明之靖世道壹民志而不得指斥其姓名者以臣之不在言責故也竊計臺閣論思之地必將有同仇聲討之論而側聽屢日無一人爲殿下一言者此無乃威勢所壓人莫敢誰何而然耶臣旣妄發於前而人無繼起於後則臣不得不指其人而畢其說矣蓋臣所謂貴近之窩主卽鄭東浚也噫嘻痛矣東浚竊弄威權恣行胸臆誑惑人心壞亂世道千罪俱備萬戮猶輕雖令擢髮罄竹亦難歷陳悉數而臣之最切痛最極憤者卽誣我聖上者也夫以殿下聖神文武之德公明和平之治而乃爲一小豎所調戲伺察至及於莫嚴詆訕每出於無根好惡用捨之正而一皆翻政令施措之宜而無不䚹議流言有聞而無形人心易惑而難曉將無以自解於一世之瞻聆向所謂千古所未有所未聞之以下四五字沫下者正指此也古人有言曰見無禮於其君則如鷹鸇之逐鳥雀惟彼東浚之矯誣聖君至此之極則奚但以無禮論之哉而朝著之上寂寂無鷹鸇之風臣實爲之慨然也今聞人討未及而鬼誅先加此可見天之所殛理之難誣而其貫盈之罪惡不可以身之徑斃而有所容貸也審矣以下一行刀擦至於徐鼎修則自其通籍之初寵遇何如奬拔何如而不思精白一心以報答天地之恩乃反染迹於以下三字沫下圈中駸駸然將陷於罔測之境矣近聞天誘其衷悅然悔悟中路斷腕復能歸正聖人處入之方固貴乎不念其舊惡而其在警動勸善之道亦不可置之不論以塞其自新之路矣伏願聖明不以臣人微而言淺赫然明斷打破其窩窟芟除其枝葉俾世道靖而民志壹則國家幸甚臣民幸甚臣無任激切祈懇之至省疏具悉爾之前疏之批有使爾有此卽予自反之句語矣到今爾又露出前疏不言之姓名而死者之致此眞所謂求其說而不得然豈可卞正於九原乎此所以反而求之曰不知不智也不言不仁也云爾附陳徐鼎修事云以中路歸正又何若是爲說乎
정조 19년
乙卯正月二十二日辰時上御重熙堂禮房承旨入侍時行左承旨李晩秀假注書吳泰曾記注官白慶楷金良倜以次進伏訖上命書榻敎曰王大妃殿進御行濕流氣飮前方中人蔘減一錢自今日一貼式煎入又命書公事判付訖仍命退承史以次退出
정조 19년
乙卯正月二十二日辰時上御重熙堂同副承旨入侍時同副承旨李肇源假注書趙台榮記注官白慶楷金良倜以次進伏訖上曰右承旨右副承旨入侍出榻敎賤臣承命出傳行右承旨洪仁浩右副承旨任希存承命進伏命書傳敎曰雖因隨駕承宣之錄送錯看文勢云而分承旨焉敢措辭入稟於慈殿所謂稟語又非因傳敎錄送之語則事體所在悚然莫甚後弊所關亦不可掩置慈殿動駕時陪從分承旨尹行元洪大協亟施削職之典知所嚴畏又命書傳敎曰右副承旨同副承旨許遞前望單子入之待下批牌招察任命退承史以次退出
정조 19년
行都承旨沈煥之病行左承旨李晩秀坐直行右承旨洪仁浩坐左副承旨李相璜坐直右副承旨兪漢寧坐同副承旨吳泰賢坐注書鄭文始病一員未差假注書趙台榮仕吳泰曾仕直事變假注書李允謙仕
정조 19년
藥房提調徐有防行左承旨李晩秀啓曰華渚之舊甲載回堯墻之聖慕冞切奉我慈殿慈宮親行酌獻坤聖展誠同在是日儀文克備情禮俱伸伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如臣等不任區區伏慮敢來問來問安竝此仰稟答曰知道
정조 19년
傳于吳泰賢曰昨日坐直承旨擧行萬萬駭然雖曰慣於塗油之習俗應爲擧行之事何故若是推諉乎政牌事體何如況酬應之至於徹漏爲承宣者不以爲念四鼓已下之後始以政官去來啓辭其前則難於爲說以待特敎之提飭乎此豈可歸之於生疎之事乎同副承旨金熙朝爲先罷職此雖一事未必無助於警俗之一端矣
정조 19년
承旨前望單子入之丁若鏞落點
정조 19년
兵曹口傳政事副司直單任希存
정조 19년
李相璜啓曰詣臺臺臣例於開門後卽爲入來而今日執義柳雲羽持平李重蓮金孝秀正言洪樂敏日高之後始爲詣臺事甚未安依定式推考警責何如傳曰聯箚未承批之臺諫其敢入來乎日高與否猶屬餘事竝遞差其代今日政差出
정조 19년
傳于洪仁浩曰諸臺處義宜無異同未承批諸臺亦爲許遞
정조 19년
承旨前望單子入之兪漢寧落點
정조 19년
兪漢寧啓曰吏曹判書徐鼎修開政命下之後以爲情地萬萬震懍危蹙求死不得官職去就初非可論而循例納牌亦所不敢席藁闕下奉牌俟罪云屢度催促終不承膺事體所在萬萬未安從重推考參判黃昇源更卽牌招何如傳曰重臣之心卽所詳知此時若不洞釋而明辨何以救其顚沛乎一言而蔽之曰無他大抵歸正云云未嘗非好題目而猶不若初無歸與不歸之可言爲重臣者其爲冤悶不問可知此豈一刻任他之事乎旣曰知其心又曰知其無他則到今雖欲自爲之辭何以加此吏曹判書徐鼎修更爲牌招嚴飭行公參判一體牌招
정조 19년
傳于李晩秀曰鄕儒多在京人日製再明日通方外設行弘文提學亦於再明日牌招春到記則旣有先爲之命明日爲之卄一日及今日朝夕食堂到記左副承旨進去收取以來製述處所以明政門爲之講處所以便殿爲之
정조 19년
李晩秀啓曰明日殿座承旨不可不備員未差之代今日政差出待下批牌招察任何如傳曰前望單子入之待下批牌招察任
정조 19년
承旨前望單子入之李相璜落點
정조 19년
李晩秀啓曰吏曹參判黃昇源牌不進推考傳旨今方捧入而吏曹判書徐鼎修飭敎牌招之下謂以恩敎昭釋隆渥曠絶伏讀未半血淚被面今雖卽地就死更無餘憾而情踪之萬萬懍蹙與前無異惟有伏地俟勘云屢度催促牌望終不去來事體所在誠極未安從重推考參判更卽牌招何如傳曰曰無他曰知其心云則在重臣可謂無憾而無恨到此地頭但當急於叩謝顚倒出膺之不暇而昨牌旣留今牌又留留置二牌述不知動分義道理寧容若是乎爲先從重推考與參判更卽牌招嚴飭開政
정조 19년
李相璜啓曰吏曹判書徐鼎修謂以荐承恩敎感淚成血而頑然冥然生不如死以此懍蹙之情蹤終不敢循例違牌只伏地俟勘云命牌事體何等嚴重而飭敎屢降尙無去來萬萬未安從重推考參判黃昇源再牌不進推考傳旨今方捧入所當更請牌招而係是一日三牌何以爲之敢稟傳曰分義道理俱涉未安前牌以違牌爲先捧傳旨更爲牌招牌去來嚴飭參判一體牌招
정조 19년
李相璜啓曰吏曹判書徐鼎修更以飭敎屢度催促而謂以有死而已萬無轉動之望云牌望又不去來事體所在萬萬未安從重推考參判黃昇源三牌不進推考傳旨今方捧入所當更請牌招而係是一日四牌何以爲之敢稟傳曰豈可如是啓辭勿施前牌捧傳旨更爲牌招參判一體更爲牌招
정조 19년
吳泰賢啓曰卽者義禁府都事來言京畿放未放回啓當爲擧行而本府諸堂俱有身病不得擧行云判義禁李𡊠知義禁尹師國同義禁李鼎運宋鍈卽爲牌招何如傳曰允
정조 19년
吳泰賢啓曰判義禁李𡊠知義禁尹師國同義禁李鼎運宋鍈牌不進推考傳旨今方捧入而放未放回啓命下之後如是違牌不卽擧行事甚未安竝更卽牌招何如傳曰竝許遞今日政差出待下批牌招開坐
정조 19년
洪仁浩啓曰今此試官望中時無職名人令該曹口傳付軍職何如傳曰允
정조 19년
李相璜啓曰校理尹序東副校理李貞運修撰尹行直副修撰徐有鍊牌不進罷職傳旨今方捧入而玉堂上下番俱空事甚未安未差之代今日政差出待下批牌招以爲推移入直之地何如傳曰情勢似然許遞前望單子入之
정조 19년
以兵曹軍號傳于李相璜曰軍號事體何如而筆劃萬萬駭然當該堂上遞差
정조 19년
李晩秀以內醫院提調意啓曰副提調沈煥之謂有身病今日問安不爲仕進卽爲牌招何如傳曰允
정조 19년
洪仁浩以賑恤廳言啓曰南部瓦有豆里契任掌徐貴石今月二十二日本洞路傍得一歲遺棄女兒同里居良女柳召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
李相璜以兵曹言啓曰卽接守門將廳牒報則守門將趙運喆入仕以後凌蔑廳憲而今二十日日瞻門守直任自徑出如此之人不可置之於同列云矣趙運喆擅離直次之罪萬萬痛駭爲先汰去其罪狀令該府拿問處之何如傳曰允
정조 19년
李相璜以訓鍊都監言啓曰今正月二十四日親臨明政門春到記儒生試製時因兵曹節目金虎門軍九十一名把摠趙光德哨官蔡顯九銅龍門軍三十三名哨官李徽祚率領設布帳外排立雜人一切嚴禁事畢後各還直所而竝待標信擧行之意敢啓傳曰知道
정조 19년
李相璜以御營廳言啓曰今正月二十四日親臨明政門春到記儒生試取時依兵曹節目東營入直軍三十名內除營直五名餘皆除出入直把摠權友仁哨官丁麟泰率領弘化門外排立事畢後還爲入直而待標信擧行之意敢啓傳曰知道
정조 19년
同副承旨丁若鏞疏曰伏以臣本以無似之姿濫叨罔功之賞緋玉之恩資未幾銀臺之除旨又降榮耀旣極惶愧冞切隨牌祗肅粗伸叨謝之忱而第與行右承旨臣洪仁浩有從娚妹應避之嫌揆以格例有難仍冒玆陳短章徑出禁扃伏願聖明亟遞臣職以存公格以安私分不勝幸甚臣無任云云踏啓字
정조 19년
乙卯正月二十三日辰時上御誠正閣藥房入診入侍時藥房提調徐有防行左承旨李晩秀假注書吳泰曾記注官白慶楷金良倜檢校直閣徐榮輔檢校待敎徐有榘醫官柳光翼金孝儉金光國周命新李敬培李周憲朴春源吳仁豐以次進伏訖有防等曰朝氣甚寒聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣有防曰醫官今方待令使之入診何如上曰置之可也仍命書榻敎曰王大妃殿進御行濕流氣飮停止加味六君子湯自今日一貼式煎入上曰右承旨左副承旨入侍出榻敎賤臣承命出傳行右承旨洪仁浩左副承旨權坪進伏上命書傳敎曰昨聞兩司聯箚之入啓初不欲見自窓外直令還給而意謂聯名以未承批諸臺許遞使之書出矣今聞昨日兩司箚以赦令還收一節兩司三人先呈之後其餘七人別搆一本追後來呈政院據例不捧追呈七人去就姑無下落云可謂臺閣之變怪如彼也故後弊難言究厥罪狀焉逭重勘除非未肅拜呈告則論其罪魁非諫長而何大司諫朴基正爲先遞差下義禁府嚴問得情以爲按法重繩之地別箚隨參諸臺亦爲遞差拿推憲長之衰病衆所共知且未出肅本職許遞又命書傳敎曰承旨前望單子入之待下批牌招察任又命書傳敎曰左副承旨許遞前望單子入之待下批牌招察任有防曰咸鏡道別封進人蔘月前已爲封入而領來效勞人一裨一校賞加最高重數採納人原價倍數題給一依江界例施行事曾伏承筵敎矣卽伏見咸鏡監司金華鎭所報成冊則八錢五分重採納人幼學金仁宅效勞裨將前五衛將金應錫領納將校出身梁悌源云一依江界例賞加原價倍數題給其餘五錢重以下採納人亦依江界例從厚給價事分付銓曹及該道道臣何如上曰依爲之出擧條仍命退諸臣以次退出
정조 19년
行都承旨沈煥之坐行左承旨李晩秀坐行右承旨洪仁浩坐直左副承旨李相璜坐右副承旨兪漢寧坐直同副承旨吳泰賢坐注書鄭文始病一員未差假注書趙台榮仕吳泰曾仕直事變假注書李允謙仕
정조 19년
吳泰賢啓曰大司憲執義掌令一員持平二員未差掌令李心傳呈辭監察茶時之意敢啓傳曰知道
정조 19년
備忘記晉州營將李檍順天營將洪繼哲下直各張弓一張長箭一部片箭一部筒兒一箇賜給
정조 19년
傳于兪漢寧曰侍衛軍兵毛具
정조 19년
傳于李晩秀曰明日旣命通方外試券必夥然當分考同成均大司成捧券後同爲來待對讀官入直兵曹郞廳抄啓文臣亦爲啓下
정조 19년
以慶尙監司趙鎭宅狀啓淸道郡民家失火事傳于李相璜曰此時該道方春失所何等矜悶恤典應式外別給穀物新舊還上軍布身役大戶停退中戶還則停退役則蕩減小殘獨戶一竝蕩減從速結構畢奠接後形止狀聞事令廟堂三懸鈴行會
정조 19년
傳于兪漢寧曰科次入侍